KIRJALLINEN KYSYMYS E-2088/02 esittäjä(t): Bob van den Bos (ELDR) komissiolle. Orjuus.



Virallinen lehti nro 192 E , 14/08/2003 s. 0049 - 0050



KIRJALLINEN KYSYMYS E-2088/02 esittäjä(t): Bob van den Bos (ELDR) komissiolle (12. heinäkuuta 2002) Aihe: Orjuus Toukokuun lopussa presidentti Bushin perustama korkeista edustajista koostuva eurooppalais-yhdysvaltalainen tutkimuskomissio julkisti muistion Sudanin tilanteesta. Ryhmä syytti Sudanin hallitusta orjuuden edistämisestä. Orjuutta ei ole vain Afrikassa, vaan myös islaminuskoisissa Persianlahden maissa, Kaukasuksen alueella ja Kaakkois-Aasiassa. 1. Onko komissio tietoinen kyseisestä muistiosta? Mitä poliittisia johtopäätöksiä komissio voi siitä tehdä? 2. Onko komissio tietoinen AKT-valtioissa esiintyvästä orjuudesta? Jos on, mihin toimiin se aikoo ryhtyä, jotta orjuus lakkautettaisiin näissä valtioissa? 3. Mitä pakotteita komissio voi määrätä, jos edistymistä ei saavuteta orjuutta harjoittavissa AKT-valtioissa? Poul Nielsonin komission puolesta antama vastaus (24. syyskuuta 2002) Komissiolle on ilmoitettu, että kansainvälistä korkean tason valtuuskuntaa (International Eminent Persons Group IEPG) on pyydetty Yhdysvaltain presidentin Sudanin erityisrauhanlähettilään, senaattori J. Danforthin, tehtävään liittyen tutkimaan orjuutta, ihmiskaappauksia ja pakkotyötä Sudanissa. Komissio on selvillä siitä, että IEPG on laatinut kertomuksen, joka on toimitettu senaattori Danforthille ja Yhdysvaltain hallinnolle mahdollisia jatkotoimenpiteitä varten. Vaikka komissio ei osallistunut kertomuksen laatimiseen eikä siitä mahdollisesti johtuviin täytäntöönpanotoimiin, se katsoo, että kertomus on erittäin hyödyllinen väline selkeämmän näkemyksen saamiseksi näistä arkaluontoisista asioista. Kuten IEPG toteaa, tarkempaa tutkimusta ja analysointia tarvitaan myös mahdollista sovinnontekoa varten. Unioni on jatkuvasti korostanut vastustavansa nykypäivän orjuutta muun muassa YK:n ihmisoikeustoimikunnan 58. istunnossa. Unioni ilmaisi huolensa myös pakkotyöstä päätöslauselmassa, jonka se antoi Sudanista viimeisimmässä ihmisoikeustoimikunnan kokouksessa. Unionin ihmisoikeuskertomuksessa vuodelta 2001 käsitellään orjuutta kohdassa, joka koskee ihmiskauppaa, ja esitetään useita unionin aloitteita näiden ilmiöiden torjumiseksi. Lisäksi unionin joulukuussa 2000 Nizzassa julkistaman perusoikeuskirjan 5 artiklassa korostetaan orjuuden ja pakkotyön kieltämistä. Komissio tietää orjuutta esiintyvän Afrikan, Karibian ja Tyynenmeren (AKT) maissa. Se pyrkii mahdollisuuksien mukaan keskustelemaan aiheesta viranomaisten kanssa. Lisäksi se toimii tukemalla valtiosta riippumattomia järjestöjä ja kansalaisyhteiskuntaa. Cotonoun sopimus tarjoaa uuden perustan (8 artikla) tällaisista aiheista keskustelulle, ja sitä olisi jatkossa käytettävä. Lisäksi Cotonoun sopimus tarjoaa välineitä tilanteisiin, joissa ihmisoikeuksia ja oikeusvaltioperiaatetta rikotaan jossakin valtiossa. Eurooppalaisesta ihmisoikeus- ja demokratia-aloitteesta (yhteisön talousarvion luku B7-7) on myönnetty rahoitusta ihmiskauppaa, lapsityövoimaa ja orjuutta koskeville hankkeille. Esimerkiksi vuoden 2001 talousarviosta myönnettiin 1 252 375 euroa Alizei-järjestölle (Associazione per la Cooperazione Internazionale e l'Aiuto Umanitario) lasten oikeuksien edistämiseen ja lapsikaupan, nykypäivän orjuuden ja alaikäisten hyväksikäytön torjumiseen Gabonissa, Beninissä, Togossa ja Nigeriassa. Tällä tuella täydennetään maakohtaisten ohjelmien kautta annettavaa apua. Länsi-Afrikan kanssa tehtävän yhteistyön osalta yhdeksännen Euroopan kehitysrahaston (EKR) meneillään olevassa ohjelmasuunnittelussa onkin otettu huomioon konfliktien ehkäisy ja ihmiskauppa. Aikomus on tukea Länsi-Afrikan talousyhteisöä (ECOWAS) kyseisten alojen erityistoimilla. Ihmisoikeuslausekeessa, joka sisältyy kaikkiin yhteisön ja yhteisön ulkopuolisten maiden tekemiin yhteistyösopimuksiin, määritellään ihmisoikeuksien kunnioittaminen sopimusten olennaiseksi osaksi. Kansainvälisen työjärjestön (ILO) kahdeksassa tärkeimmässä yleissopimuksessa (mm. pakkotyöstä ja lapsityövoimasta) määritellyt keskeiset työnormit kuuluvat kyseisen lausekkeen soveltamisalaan. Lauseke on perusta tällaisten ongelmien esiin ottamiselle yhteistyömaiden kanssa ja toimenpiteille viime kädessä yhteistyösopimuksen soveltamisen keskeyttämiselle jos ihmisoikeusloukkaukset jatkuvat.